
ΘΕΜΑ: Απάντηση σε ερώτηση Βουλεύτριας



Σε απάντηση της με αρ. 8143/08.09.2026 ερώτησης, που κατατέθηκε στη Βουλή των Ελλήνων από την Βουλεύτρια κα Αθανασίου Μ., με θέμα «Επιτακτική η ανάγκη για την παύση της μάστιγας των συνεχών και επί μακρόν υπομεταγγίσεων σε ασθενείς που πάσχουν από Μεσογειακή Αναιμία και χρειάζονται τακτικές μεταγγίσεις συγκεκριμένης ποσότητας Μονάδων αίματος», σας γνωρίζουμε τα ακόλουθα:




Στη χώρα μας έχουν γίνει πολύ σημαντικά βήματα στην αιμοδοσία με αποτέλεσμα πλέον η ασφάλεια του προς μετάγγιση αίματος και των παραγώγων να είναι κεκτημένο, ενώ εξαιρετική πρόοδος έχει σημειωθεί τα τελευταία χρόνια και όσον αφορά στην επάρκεια, αφού η χώρα μας τα τελευταία χρόνια έχει αυξήσει και παγιώσει την ετήσια συλλογή μονάδων αίματος στις 550.000 μονάδες, έχοντας βελτιώσει εξαιρετικά σημαντικά και τους ποιοτικούς δείκτες (70% εθελοντικό αίμα vs 30% συγγενικού περιβάλλοντος).
Η επάρκεια του αίματος κατά τούς θερινούς μήνες και κυρίως τον Αύγουστο ή και κατά τους μήνες Ιανουάριο-Φεβρουάριο, ενόσω υπάρχουν έντονες επιδημιολογικές συγκυρίες ιώσεων, γρίπης, covid κ.λπ., που αποκλείουν περιστασιακά τους αιμοδότες καθώς


Σελίδες απάντησης: 4 Σελίδες συνημμένων: Σύνολο σελίδων: 4


απαγορεύεται να αιμοδοτήσουν ενόσω είναι ασθενείς ή λαμβάνουν αντιβίωση, αποτελεί μία δύσκολη εξίσωση για όλο τον δυτικό κόσμο. Επιπλέον παράγοντες, όπως η απουσία των αιμοδοτών λόγω διακοπών του θέρους, η κλιματική αλλαγή, οι πυρκαγιές αλλά και ειδικές επιδημιολογικές συγκυρίες (λ.χ. Δυτικός Νείλος κ.λπ.) επηρεάζουν αρνητικά την προσέλευση των αιμοδοτών.
Χαρακτηριστική είναι η φετινή έκκληση του Αμερικανικού Ερυθρού Σταυρού, που ομιλεί για ιστορικά χαμηλά επίπεδα και ελλείψεις παρόμοιες με την εποχή του covid, του Γερμανικού Ερυθρού Σταυρού, της Μεγάλης Βρετανίας, της Ιταλίας, της Ισπανίας, της Γαλλίας, της Κύπρου, της Αυστραλίας κ.λπ. Στη χώρα μας, παρά την ιδιαίτερα έντονη έξαρση του Δυτικού Νείλου, παρά τις πυρκαγιές στην Αττική το πρώτο δεκαήμερο του Αυγούστου, καταφέραμε μέσω αλλαγής στρατηγικής του Εθνικού Κέντρου Αιμοδοσίας (Ε.ΚΕ.Α.) (καθολικό μοριακό έλεγχο μονάδων αίματος για ιό του Δυτικού Νείλου στην Αττική και στις επηρεαζόμενες περιοχές όλης της επικράτειας), παραπάνω εξορμήσεις ώστε να συγκρατηθεί η συλλογή στα περυσινά επίπεδα στοχεύοντας και στη βελτίωσή τους. Επισημαίνεται η συγχαρητήρια επιστολή προς τον Υπουργό Υγείας από την INTERNATIONAL FEDERATION OF BLOOD DONORS ORGANIZATIONS για
την απόδοση της Ελλάδας σε σχέση με τον υπόλοιπο Δυτικό κόσμο.



Με δεδομένο ότι η αιμοδοσία δεν λειτουργεί με απόθεμα (το αίμα έχει χρόνο ζωής και δίδεται περίπου στον μήνα), η μείωση και εν τέλει η εξάλειψη των εποχικών ελλείψεων θα επιτευχθεί με την υλοποίηση των κάτωθι στρατηγικών στόχων του Υπουργείου Υγείας και του Ε.ΚΕ.Α.:
(1) με αλλαγή κουλτούρας, δηλαδή όταν απαλείψουμε την αιμοδοσία βάσει συγγενικού περιβάλλοντος και εκπαιδεύσουμε τον γενικό πληθυσμό στην τακτική εθελοντική αιμοδοσία τρεις φορές τον χρόνο,
(2) με παραπάνω εκστρατείες ενημέρωσης (ήδη έχουν ξεκινήσει οι διαδικασίες διαγωνισμού από το Ε.ΚΕ.Α. εκτεταμένης ετήσιας εκστρατείας ενημέρωσης–εκπαίδευσης για την αύξηση της εθελοντικής αιμοδοσίας),
(3) με εκπαίδευση από μικρές ηλικίες σε συνεργασία με το Υπουργείο Παιδείας,

(4) με ολοκλήρωση και επέκταση σημαντικών πολιτικών του κράτους και του Ε.ΚΕ.Α., όπως αυτή της συγκεντροποίησης που οδηγούν στην απόλυτη ασφάλεια και επάρκεια. Επισημαίνεται ότι έχει ήδη ολοκληρωθεί κατά τα έτη 2024-2025 η «πολιτική συγκεντροποίησης» όλων των μονάδων αίματος που συλλέγονται στην Αττική και στην
 (
4
)


Κόρινθο στο Ε.ΚΕ.Α., με αποτέλεσμα την ορθότερη αναδιανομή τους αλλά και την αύξηση της ποσότητας και ποιότητας των προϊόντων αίματος (υπερδιπλασιασμός παραγωγής αιμοπεταλίων και επάρκεια ffp πλάσματος), κατόπιν επεξεργασίας των μονάδων αίματος από το Ε.ΚΕ.Α.. Στόχος είναι η επέκταση της συγκεντροποίησης σε όλη την επικράτεια.


Επιπλέον, με την προσπάθεια εξωστρέφειας που κατέβαλε το Υπουργείο Υγείας και το Ε.ΚΕ.Α. τα δύο τελευταία χρόνια, παρατηρείται εξαιρετικά σημαντική αύξηση στο ποσοστό των αιμοδοτών ηλικίας 18-25 καθώς από 10,84% επί του συνόλου των αιμοδοτών που ήταν το 2024 αυξήθηκε σε 16,13% το 2026. Τα δύο τελευταία χρόνια επίσης αυξήθηκε το ποσοστό των αιμοδοτών 1ης φοράς από 11% που ήταν το 2024 σε 17% επί του συνόλου των αιμοδοτών το 2026, ενώ εξαιρετική είναι και η αύξηση του αριθμού των αιμοδοτών που είχαν δώσει μόνο μία φορά πριν δύο χρόνια και επανήλθαν, αφού το ποσοστό των dormant donors αυξήθηκε από 21,5% το 2024 στο 34,60% το 2026 επί των συνολικών αιμοδοτών.


Ειδικότερα, τίθενται υπόψη σας επιπλέον τα εξής:

(1) Στη χώρα μας η αιμοδοσία είναι εθελοντική, δεν υπάρχει η έννοια της κατευθυνόμενης αιμοδοσίας (δηλαδή δίνω αίμα για τον Χ-ασθενή ), ως εκ τούτων η παρότρυνση από τις νοσοκομειακές υπηρεσίες αιμοδοσίας προς το συγγενικό-φιλικό περιβάλλον των ασθενών να αιμοδοτήσουν έχει στόχο την αύξηση του Εθνικού αποθέματος, με αποτέλεσμα εν τέλει την κάλυψη ενός εκάστου ασθενούς.
(2) Η εισαγωγή μονάδων ερυθρών γίνεται εδώ και πάρα πολλά χρόνια στο πλαίσιο βοήθειας αποκλειστικά από τον Ελβετικό Ερυθρό Σταυρό, καθώς το αίμα είναι ανθρώπινος ιστός και όχι είδος προς αγοραπωλησία. Οι ποσότητες που εισάγονται (17.000 μονάδες το έτος) είναι η μέγιστη ποσότητα που δύναται ο Ελβετικός Σταυρός να διαθέσει στην χώρα μας, ήτοι δεν δύναται παραπάνω, καθώς οφείλει να καλύπτει και τις ανάγκες της Ελβετίας. Το σύνολο των μονάδων αυτών διατίθενται από το Ε.ΚΕ.Α. στο Νοσοκομείο ΠΑΙΔΩΝ ΑΓΙΑ ΣΟΦΙΑ, αποκλειστικά για την κάλυψη αναγκών πασχόντων (800 ενηλίκων) με θαλασσαιμία.


Συμπερασματικά, για το Υπουργείο Υγείας η αιμοδοσία, η επάρκεια και η ασφάλεια του αίματος και των προϊόντων του αποτελεί ύψιστη προτεραιότητα και πρωτεύων στρατηγικό στόχο με μόνο επίκεντρο την κάλυψη των αναγκών ενός εκάστου ασθενούς.

